'Rowers' op heterdaad betrap | Maroela Media
'n Vermeende rower is Dinsdag deur die polisie geskiet nadat hy en sy makkers op heterdaad betrap is terwyl hulle glo besig was om 'n huis in Durban te beroof.
Maj. Thulani Zwane, woordvoerder van die polisie, het gesê die bure het omstreeks 12:00 die polisie ontbied nadat hulle 'n verdagte voertuig by 'n huis in Bellair opgemerk het. Die inwoners van die huis was nie tuis nie en daarom het die bure onraad vermoed.
"Toe die polisie by die huis opdaag, het hulle gesien hoe vier verdagtes besig was om goed uit die huis uit te dra," het Zwane gesê. "Toe hulle die polisie sien, het hulle op die polisielede losgebrand terwyl hulle probeer vlug het." Die polisie het teruggeskiet en een van die vermeende rowers is in die been gewond.
Hy is saam met twee ander verdagtes in hegtenis geneem, het Zwane gesê. Die vierde verdagte kon daarin slaag om te ontsnap. Hy is steeds op vrye voet.
"Daar is op die verdagtes se voertuig beslag gelê, wat reeds volgelaai was met gesteelde goedere, insluitend 'n yskas, mikrogolfoond, televisie en elektriese toestelle," het Zwane gesê.
Die drie verdagtes, tussen die ouderdomme van 25 en 36, sal binnekort in die Durban-landdroshof verskyn.